ตปท.หยุดหุ้นรอเลือกตั้ง
ดูรัฐบาลนโยบายห่วง3ปัจจัยเสี่ยง2พรรคดีเบตวันนี้
20 ส.ค. 2554

ดูรัฐบาลนโยบายห่วง3ปัจจัยเสี่ยง2พรรคดีเบตวันนี้
ไทยแลนด์โฟกัสต่างชาติสนใจการเมือง พุ่งเป้าผลเลือกตั้ง ชะลอลงทุนในหุ้นก่อนรู้ตัวรัฐบาลใหม่ 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยถึงการจัดงานไทยแลนด์ โฟกัส 2011 ในวันแรก (28 มี.ค.) ว่า มีผู้จัดการกองทุนต่างชาติ 80 ราย และสถาบันในประเทศ 100 ราย เข้าร่วมงานนี้ ซึ่งนับว่ามากที่สุดนับตั้งแต่จัดงานมา 5 ครั้ง สะท้อนให้เห็นว่าตลาดหุ้นไทยเป็นเป้าหมายที่ต่างชาติให้ความสนใจ
นอกจากนี้ ยังมีกลุ่มนักวิเคราะห์ นักวิจัยจากบริษัทหลักทรัพย์ พร้อมผู้บริหารจากภาครัฐและเอกชน ในแวดวงเศรษฐกิจและตลาดทุนเข้าร่วมงานนี้กว่า 700 คน ขณะที่มีผู้บริหารบริษัทจดทะเบียน (บจ.) ชั้นนำมาให้ข้อมูลจำนวน 67 บริษัท 
“ผมเชื่อมั่นว่างานนี้เป็นโอกาสสำคัญของไทยในการแสดงศักยภาพและความแข็งแกร่งของ บจ. ตลาดทุนไทยรวมทั้งเศรษฐกิจไทย ซึ่งนักลงทุนต่างชาติเห็นว่าบริษัทไทยสามารถบริหารจัดการตัวเองได้ จนสร้างความน่าสนใจ” นายจรัมพร กล่าว
นายอภินันท์ เกลียวปฏินนท์ ประธานเจ้าหน้าที่บริหาร บริษัทหลักทรัพย์ ภัทร กล่าวเสริมว่า ในสายตานักลงทุนต่างชาติยังคงมีความกังวลต่อปัจจัยเสี่ยง 3 ประเด็น เรื่องแรก คือ เสถียรภาพเศรษฐกิจไทยที่อยู่ท่ามกลางสภาวะเศรษฐกิจโลกที่กำลังมีปัญหา รวมถึงลงทุนระบบสาธารณูปโภคที่ยังคงมีความล่าช้า และประเด็นการเมืองภายในประเทศที่ถือเป็นปัจจัยหลัก 
“การเมืองเป็นเรื่องที่ต่างชาติให้ความสำคัญ โดยเฉพาะการเลือกตั้งที่จะมีขึ้นกลางปีนี้ ส่งผลให้ต่างชาติชะลอการลงทุนในตลาดหุ้น เพื่อรอผลการเลือกตั้งที่ชัดเจนก่อน” นายอภินันท์ กล่าว
นอกจากนี้ ในวันที่ 29 มี.ค. ได้จัดเวทีเพื่อให้ตัวแทนของพรรคการเมืองทั้งสองพรรค นายบุรณัชย์ สมุทรักษ์ โฆษกพรรคประชาธิปัตย์ ขณะที่ตัวแทนจากพรรคเพื่อไทย ได้แก่ นายพิชัย นริพทะพันธุ์ อดีตรมว.คลัง มาดีเบตกันในเรื่องของนโยบายของแต่ละพรรคหากชนะการเลือกตั้ง
นาย Rupert Hume – Kendall Chairmam of Capital Markets,Bank of America Merrill Lynch กล่าวว่า ประเทศไทยประกาศเลือกตั้งไม่ได้ทำให้นักลงทุนถอยการลงทุน เพียงแต่ชะลอเพื่อรอให้ผลการเลือกตั้งมีความชัดเจนค่อยกลับเข้ามาลงทุนต่อ 
นางภัทรีธา ดิลกรุ่งธีระภพ นายกสมาคมบริษัทหลักทรัพย์ กล่าวภายหลังการให้ข้อมูลของนายกรัฐมนตรี และ รมว.คลัง ว่า จะทำให้ผู้ลงทุนต่างชาติเห็นภาพใหญ่ของประเทศและนโยบายหลัก นับเป็นประโยชน์และสามารถใช้ประกอบการลงทุนในระยะกลางและระยะยาว จึงมีโอกาสที่จะเห็นเม็ดเงินกลับเข้ามา 
อย่างไรก็ตาม ในระยะสั้นนี้ประเทศไทยจะมีการเลือกตั้ง อาจทำให้ต่างชาติชะลอการลงทุน เพื่อรอว่าผลจะออกมาอย่างไรและนโยบายจะเปลี่ยนแปลงหรือไม่ 
ด้านตลาดหุ้นเอเชียส่วนใหญ่อ่อนตัวลง ส่วนไทยปิดที่ 1,032.94 จุด ลดลง 4.79 จุด มูลค่าการซื้อขาย 21,313 ล้านบาท นักลงทุนต่างชาติซื้อเล็กน้อย 661 ล้านบาท